b'\n_START_ARTICLE_\nNou Barris\n_START_SECTION_\nHist\xc3\xb2ria\n_START_PARAGRAPH_\nPol\xc3\xadticament, el districte va viure una forta activitat liderada per les associacions de ve\xc3\xafns durant tot el franquisme, en resposta a l\'urbanisme desordenat i els desequilibris del desarrollismo de les d\xc3\xa8cades del 1960 i 1970. Durant la democr\xc3\xa0cia, el districte ha estat un graner de vots del Partit dels Socialistes de Catalunya, superant habitualment m\xc3\xa9s del cinquanta per cent dels sufragis._NEWLINE_El nom del districte es va posar oficialment el 18 de gener de 1984 quan l\'Ajuntament de Barcelona aprov\xc3\xa0 una nova divisi\xc3\xb3 territorial de la ciutat, usant la denominaci\xc3\xb3 de la revista de la primera associaci\xc3\xb3 de ve\xc3\xafns de la zona a comen\xc3\xa7aments dels anys setanta. Es d\xc3\xb3na el fet que una part important de Nou Barris estava dins de l\'antic Districte 9, juntament amb part de l\'actual districte de Sant Andreu. En els primers projectes de divisi\xc3\xb3 de la ciutat en els deu districtes actuals, per a aquest districte es proposava el nom de Ciutat Nord._NEWLINE_Una de les construccions m\xc3\xa9s imponents del districte va ser l\'inicialment anomenat Manicomi de la Santa Creu, i conegut m\xc3\xa9s recentment fins al seu tancament en 1986 com Institut Mental de la Santa Creu, l\'actual seu del districte. La construcci\xc3\xb3 original projectada pel Dr. Emili Pi i Molist i per l\'arquitecte Josep Oriol Bernadet, va ser un dels m\xc3\xa9s brillants exemples d\'arquitectura de manicomi "moral" d\'Europa. L\'edifici va romandre \xc3\xadntegre fins al 1970 i el seu valor patrimonial era molt major que altres projectes d\'Oriol i Bernadet com Can Ricart ara en curs de protecci\xc3\xb3 patrimonial. Dissenyat entre 1855 i 1860 la seva construcci\xc3\xb3 es va iniciar en 1886 i no va acabar fins a 1910-1915. Va estar envoltat d\'una finca de 120 hect\xc3\xa0rees en la qual s\'edificarien, despr\xc3\xa9s d\'un proc\xc3\xa9s especulatiu que es va iniciar el 1955 i va acabar el 1977 el barris de la Guineueta, Canyelles, part de Verdun i la zona de Can Peguera. \xc3\x80dhuc avui roman la part de muntanya de la finca, coneguda per Can Masdeu. En l\'actualitat, l\'edifici est\xc3\xa0 en \xc3\xbas per l\'Arxiu Municipal del Districte de Nou Barris, el Consell Municipal del Districte de Nou Barris i la Biblioteca Popular de Nou Barris, una de les m\xc3\xa9s grans de la ciutat.\n_START_SECTION_\nVida associativa\n_START_PARAGRAPH_\nLa vida associativa al barri \xc3\xa9s molt \xc3\xa0mplia. Hi ha moltes associacions per posar en com\xc3\xba els ideals i donar suport al barri, mitjan\xc3\xa7ant projectes \xc2\xa0que pretenen millorar-lo a trav\xc3\xa9s de la cultura. Cadascuna de les associacions est\xc3\xa0 formada\xc2\xa0per ciutadans agrupats en centres c\xc3\xadvics i altres entitats que ofereixen activitats al p\xc3\xbablic._NEWLINE_Hi destaca,\xc2\xa0com a principal s\xc3\xadmbol de cultura del barri, l\'Ateneu Popular, situat al barri de Roquetes. Antigament l\'edifici era una f\xc3\xa0brica asf\xc3\xa0ltica, la qual va ser ocupada per un grup de ve\xc3\xafns, ja que perjudicava\xc2\xa0 el benestar dels ciutadans l\'any 1977. Durant els anys\xc2\xa0 s\'ha convertit en un espai cultural on es duen a terme diferents activitats de circ, teatre, espectacles, concerts i exposicions, entre d\'altres. Tamb\xc3\xa9 cedeix l\'espai per altres companyies. Per exemple\xc2\xa0 ofereix una c\xc3\xa0mera blindada on guarden el material pirot\xc3\xa8cnic dels Diables del barri. Tot aix\xc3\xb2 \xc3\xa9s organitzat i dirigit per voluntaris sense \xc3\xa0nim de lucre. Respecte al circ social, hi ha uns monitors que fan classes els diferents dies de la setmana, fins que finalment s\'exposen per al p\xc3\xbablic creant espectacles, en el seu teatre o al carrer per a tothom._NEWLINE_Moltes de les altres associacions s\'han agrupat formant la plataforma \xe2\x80\x9cNou Barris cabrejada, diu prou!\xe2\x80\x9d, on presenten les queixes que tenen envers la situaci\xc3\xb3 del barri, i en un manifest postulen els objectius que volen assolir per millorar la qualitat del barri._NEWLINE_El Grup d\'Hist\xc3\xb2ria de Nou Barris, Can Bast\xc3\xa9, investiga la hist\xc3\xb2ria del barri i organitza activitats de car\xc3\xa0cter cultural, com les visites a l\'Institut Mental de la santa Creu, l\'actual Seu del Districte, durant les Festes Majors.'